ΚΑΝΟΝΙΣΜΌΣ (ΕΚ) αριθ. 1074/2004 ΤΗΣ ΕΠΙΤΡΟΠΉΣ της 4ης Ιουνίου 2004 για τον καθορισμό μεταβατικών μέτρων στον τομέα των μεταποιημένων οπωροκηπευτικών όσον αφορά την εφαρμογή του κανονισμού (EΚ) αριθ. 1535/2003 της Επιτροπής, λόγω της προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας στην Ευρωπαϊκή Ένωση Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τη συνθήκη προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας, την πράξη προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας, και ιδίως το άρθρο 41 πρώτο εδάφιο, Εκτιμώντας τα ακόλουθα: (1) Πρέπει να θεσπιστούν μεταβατικά μέτρα ώστε οι παραγωγοί και οι μεταποιητές στην Τσεχική Δημοκρατία, στην Εσθονία, στην Κύπρο, στη Λεττονία, στη Λιθουανία, στην Ουγγαρία, στη Μάλτα, στην Πολωνία, στη Σλοβενία και στη Σλοβακία (στο εξής «τα νέα κράτη μέλη») να μπορέσουν να επωφεληθούν από τις διατάξεις του κανονισμού (EΚ) αριθ. 2201/96 του Συμβουλίου, της 28ης Οκτωβρίου 1996, για την κοινή οργάνωση αγοράς στον τομέα των μεταποιημένων προϊόντων με βάση τα οπωροκηπευτικά (1). (2) Σύμφωνα με τα άρθρα 10 και 12 του κανονισμού (ΕΚ) αριθ. 1535/2003 της Επιτροπής, της 29ης Αυγούστου 2003 με αντικείμενο λεπτομέρειες εφαρμογής του κανονισμού (ΕΚ) αριθ. 2201/96 του Συμβουλίου όσον αφορά το καθεστώς ενίσχυσης στον τομέα των μεταποιημένων προϊόντων με βάση τα οπωροκηπευτικά (2), ορισμένες πληροφορίες που αφορούν τις τομάτες πρέπει να υποβάλλονται το αργότερο έως τις 31 Μαρτίου κάθε έτους. Η προθεσμία αυτή πρέπει να παραταθεί για τα νέα κράτη μέλη όσον αφορά το 2004, δεδομένου ότι η αρχική προθεσμία δεν επαρκεί για την ολοκλήρωση των αναγκαίων διοικητικών διαδικασιών. (3) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης μεταποιημένων προϊόντων με βάση οπωροκηπευτικά, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Κατά παρέκκλιση από το άρθρο 10 δεύτερο εδάφιο και το άρθρο 12 παράγραφος 2 δεύτερο εδάφιο του κανονισμού (EΚ) αριθ. 1535/2003, όσον αφορά τις τομάτες στην Τσεχική Δημοκρατία, στην Εσθονία, στην Κύπρο, στη Λεττονία, στη Λιθουανία, στην Ουγγαρία, στη Μάλτα, στην Πολωνία, στη Σλοβενία και στη Σλοβακία, για την περίοδο εμπορίας 2004/2005, οι πληροφορίες που αναφέρονται στο άρθρο 10 πρώτο εδάφιο και στο άρθρο 12 παράγραφος 1 του εν λόγω κανονισμού πρέπει να αποσταλούν τουλάχιστον δέκα ημέρες πριν από την έναρξη των παραδόσεων και το αργότερο έως τις 15 Ιουλίου 2004. Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 4 Ιουνίου 2004.

[Source: multi_eurlex | Tokens: 2759]